Fl-aħħar ġimgħat il-pazjenti b'mard fil-kliewi li jingħataw kura ta' dialysis f'darhom, qed jibbenefikaw minn sistema ġdida fejn il-prodotti użati minnhom qed jitwasslulhom direttament f'darhom. F'pajjiżna fil-preżent hawn 'il fuq minn 80 persuna li qegħdin fuq il-Home Peritoneal Dialysis. Dawn il-pazjenti jkollhom jużaw speci ta' drips kbar tal-ilma ta' kuljum. Prodotti kbar u tqal ħafna li huma ta' strapazz biex wieħed iġorrhom minn post għall-ieħor. Għaldaqstant f'kuntratti ġodda li ġew innegozjati mis-Central Procurment Unit fi ħdan l-istess Ministeru ġie deċiż li dawn il-prodotti għandhom jaslu direttament fid-dar tal-pazjent, anke jiġu mtellgħin it-taraġ f'każ li l-pazjent joqgħod f'appartament. Aktar minn 1,000 pazjent ieħor minħabba l-kundizzjoni tagħhom għandhom bżonn, supplimenti ta' nutrizzjoni li dawn ukoll huma prodotti tqal u ngombranti. F'dan il-każ ukoll il-Ministeru qiegħed jinnegozja kuntratt li permezz tiegħu dawn il-prodotti jaslu fid-dar ta' min għandu bżonnu. Dwar dawn l-inizjattivi l-Ministru għas-Saħħa, Chris Fearne qal li permezz ta' dawn l-inizjattivi mhux biss il-Gvern qiegħed jiffranka l-flus minħabba li ma jkollux affarijiet goffi fl-imħażen tiegħu bil-possibbiltà li jiskadu, iżda fuq kollox qegħdin itaffu mit-tbatijiet ta' persuni li jbatu b'dawn il-kundizzjonijiet u l-familjari tagħhom.